b"\n_START_ARTICLE_\nSofosbuvir\n_START_SECTION_\nUporaba\n_START_PARAGRAPH_\nSofosbuvir se uporablja v kombinaciji z drugimi zdravili za zdravljenje kroni\xc4\x8dnega hepatitisa C pri odraslih. Uporablja se lahko tudi pri bolnikih, sooku\xc5\xbeenih s HIV._NEWLINE_V za\xc4\x8detku leta 2014 sta Ameri\xc5\xa1ko zdru\xc5\xbeenje za bolezni jeter (American Association for the Study of Liver Diseases, AASLD) in Ameri\xc5\xa1ko zdru\xc5\xbeenje za infekcijske bolezni (Infectious Diseases Society of America, IDSA) objavila posodobljena priporo\xc4\x8dila za zdravljenje hepatitisa C ter vklju\xc4\x8dila kombinacijo sofosbuvirja in ribavirina (s pegiliranim interferonom ali brez njega) med priporo\xc4\x8dene re\xc5\xbeime za zdravljenje oku\xc5\xbebe z vsemi genotipi virusa hepatitisa C (1\xe2\x80\x936) ter med nekatere alternativne re\xc5\xbeime. Enako je aprila 2014 storilo Evropsko zdru\xc5\xbeenje za jetrne bolezni (European Society for the Study of Liver, EASL).\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nSofosbuvir se vselej uporablja v kombinaciji z drugimi u\xc4\x8dinkovinami, kot sta ribavirin in interferon alfa, zato so preu\xc4\x8devali le ne\xc5\xbeelene u\xc4\x8dinke kombinacij zdravil. Pogosti ne\xc5\xbeeleni u\xc4\x8dinki so utrujenost, glavobol, slabost, izpu\xc5\xa1\xc4\x8daj in razdra\xc5\xbeljivost. Ve\xc4\x8dina ne\xc5\xbeelenih u\xc4\x8dinkov je pogostej\xc5\xa1ih v kombinaciji, ki vsebuje tudi interferonsko komponento. Pri re\xc5\xbeimu, ki vsebuje le sofosbuvir in ribavirin, se na primer utrujenost in glavobol pojavljata v dvakrat manj primerih, pogostnost simptomov, podobnih gripi, se zmanj\xc5\xa1a na 3\xe2\x80\x936\xc2\xa0% (v primerjavi s 16\xe2\x80\x9318\xc2\xa0% pri kombinaciji z interferonom), nevtropenija pa se skorajda ne pojavlja, \xc4\x8de je interferon odsoten.\n_START_SECTION_\nInterakcije\n_START_PARAGRAPH_\nSofosbuvir je substrat glikoproteina P, ki \xc4\x8drpa nekatere u\xc4\x8dinkovine in druge snovi iz \xc4\x8drevesne povrhnjice nazaj v svetlino \xc4\x8drevesa. Zato bi lahko teoreti\xc4\x8dno zdravila, ki spodbujajo delovanje glikoproteina P, kot sta na primer rifampicin in \xc5\xa1entjan\xc5\xbeevka, zmanj\xc5\xa1ala absorpcijo (vsrkanje) sofosbuvirja v sistemski krvni obtok in s tem zmanj\xc5\xa1ala u\xc4\x8dinek.\n_START_SECTION_\nMechanizem delovanja\n_START_PARAGRAPH_\nSofosbuvir je predzdravilo, ki se \xc5\xa1ele v telesu presnovi v aktivno protiretrovirusno u\xc4\x8dinkovino 2'-deoksi-2'-\xce\xb1-fluoro-\xce\xb2-C-metiluridin-5'-trifosfat. Trifosfatna oblika u\xc4\x8dinkovine je substrat za beljakovino NS5B, ki ima vlogo RNK-polimeraze, in zato zavira sintezo virusne RNK.\n_START_SECTION_\nOdpornost proti zdravilu\n_START_PARAGRAPH_\nSofosbuvir in drugi nukleotidni zaviralci RNK-polimeraze virusa hepatitisa C izkazujejo visoko bariero za razvoj odpornosti proti zdravilu. To je pomembna prednost v primerjavi z nekaterimi drugimi skupinami u\xc4\x8dinkovin za zdravljenje hepatitisa C, ki delujejo na druge biolo\xc5\xa1ke tar\xc4\x8de, na primer na encim proteazo in pri katerih so opazili sorazmerno hiter razvoj odpornosti virusa, kar vodi v neu\xc4\x8dinkovitost zdravljenja."